初與文潛入館魯直貽詩并茶硯次韵
作者：晁補之
朝代：宋

paragraphs: 黄侯閱世如傳郵，自言何預風馬牛。
草經不下天祿閣，詩入雞林海上州。
兼陳九鼎燦玉鉉，並綴五冕森珠旒。
後來傀磊有張子，姓名並向紫府收。
青春一篇更奇麗，勢到屈宋何秋秋。
洮州石貴雙趙璧，漢水鴨頭如此色。
贈酬不鄙亦及我，刻畫無鹽譽傾國。
月團聊試金井漪，排遣滯思無立錐。
乘風良自興不淺，愁報孟侯無好詩。